בס"ד                                                                                     יום שני י"ב אייר תשע"א 
 השתדלות וביטחון | הרב אודי פוגל הי"ד[footnoteRef:0] [0:     סוכם ע"י יהונתן גודמן ע"פ שיעור שנערך בישיבה הגבוהה באיתמר, ערב ל"ג בעומר תש"ע.] 

 

תכונת סוד ה' ליראיו היא היא המלמדת את הכבוד אשר ירחש האדם אל הטבע, וע"י כבודה האמתי הרי הוא מעלה אותה, משגבה ומרוממה. כמו בהליכות המוסר של חיי האדם היחידי כן בהליכות עולמים.[footnoteRef:1] [1:     הרב קוק, ישראל ותחייתו, פרק יג.] 


תחילת הפסקה מזכירה לנו את ל"ג בעומר, 'סוד ה' ליראיו' תורת הסוד, קבלה, רשב"י וכו'...
ננסה לדבר קצת על הטבע, היחס שלנו אליו והקשר שלו לל"ג בעומר. כמו כן ננסה לראות מה הקשר בין בר כוכבא ורבי עקיבא[footnoteRef:2] לל"ג בעומר. [2:     חוץ מהפסקת המגיפה שבה מתו אלפי תלמידיו.] 


נפתח בכמה סיפורים הקשורים לל"ג בעומר: 

הכל לטובה
"אמר רב הונא אמר רב משום רבי מאיר וכן תנא משמיה דר' עקיבא לעולם יהא אדם רגיל לומר כל דעביד רחמנא לטב עביד (כל מה שעושה ה' לטובה הוא עושה) כי הא דרבי עקיבא דהוה קאזיל באורחא מטא לההיא מתא בעא אושפיזא לא יהבי ליה (רבי עקיבא הגיע לעיר שבה לא הסכימו לארחו) אמר כל דעביד רחמנא לטב אזל ובת בדברא (שדה) והוה בהדיה תרנגולא וחמרא (חמור) ושרגא (נר) אתא זיקא (רוח) כבייה לשרגא אתא שונרא (חתול) אכליה לתרנגולא אתא אריה אכליה לחמרא אמר כל דעביד רחמנא לטב ביה בליליא אתא גייסא שבייה למתא (בלילה לגיון רומאי פשט על העיר) אמר להו לאו אמרי לכו כל מה שעושה הקדוש ברוך הוא הכל לטובה."[footnoteRef:3] [3:     תלמוד בבלי, מסכת ברכות, דף ס עמוד ב.] 


מקריאה פשוטה של הסיפור צצות ועולות מספר שאלות:
למה אנשי העיר לא הכניסו את רבי עקיבא לביתם? הרי כולם הכירו את רבי עקיבא.
שאלה נוספת היא: לא ברור אם הסיפור מספר על רבי עקיבא בלבד או שהיו עימו אנשים נוספים, במהלך הסיפור נראה שהוא נמצא לבד: "רבי עקיבא היה מהלך בדרך", "היה לו תרנגול חמור ונר", לכאורה מתואר פה סיפור על אדם בודד שנערך עם ציוד מינימלי ללינת שטח, אך בסוף הסיפור פתאום חלה תפנית: "לאו אמרי לכו..." (לא אמרתי לכם?!), רבי עקיבא מדבר עם מישהו, הוא לא לבד.

את הקושיות פותר הרב מיימון. הוא מסביר שהסיפור מתרחש בזמן מרד בר-כוכבא, והמסר הפשוט שלו, הגלוי, הוא ש'כל מה שעושה ה' לטובה הוא עושה'. אך בסיפור מסתתר מסר נוסף, סמוי. 

רבי עקיבא היה נושא כליו[footnoteRef:4] של בר-כוכבא, ותלמידיו היו חיילים בצבאו. כל מה שילד בגן יודע על ל"ג בעומר זה בר-כוכבא. לאף אחד לא היה כ"כ ברור מה הקשר בין בר-כוכבא לל"ג בעומר עד שיום אחד מצאו ספר על הגמרא שנקרא 'איגרת רבינו שרירא גאון'. [4:     הרב צבי יהודה מסביר את המושג 'נושא כלים'. נושאי כלים הם אלה שמפרשים, אלה שמסביב, כמו שנושאי הכלים של הגמרא זה רש"י ותוספות, או כמו שיש נושא כלים לרמב"ם ולרי"ף, כך רבי עקיבא היה נושא    כליו של בר-כוכבא, הדובר שלו, רבי עקיבא לא ידע להלחם, והוא זה שהכריז שבר-כוכבא הוא המשיח.] 


גמ': "אמרו שנים עשר אלף זוגים תלמידים היו לו לרבי עקיבא מגבת עד אנטיפרס וכולם מתו בפרק אחד מפני שלא נהגו כבוד זה לזה...תנא כולם מתו מפסח ועד עצרת"[footnoteRef:5]  [5:     תלמוד בבלי, מסכת יבמות, דף סב עמוד ב.] 


ומפרש רב שרירא גאון שם:
"והעמיד ר' עקיבא תלמידים הרבה והוא שמדא על התלמידים של רבי עקיבא"

המילה 'שמדא' תמוהה פה. היא מתארת מציאות שלא דומה כלל למה שמתואר בש"ס. הגמרא מספרת לנו שתלמידי רבי עקיבא "לא נהגו כבוד זה לזה" ולכן הם מתו. הציור הפשוט שמצטייר לנו בראש הוא שהיה בית מדרש בראשותו של רבי עקיבא, וכנראה שהיה בו משהו מקולקל מהשורש עד כדי כך שכל יושביו היו צריכים למות. אך לפי רבי שרירא גאון[footnoteRef:6], היה 'שמד', והכוונה ב'שמד' היא מוות במלחמה, גזירה או משהו דומה.  [6:     רב שרירא גאון חי בדורות קדומים וכנראה שאת דבריו קיבל במסורת מרבותיו.] 


הפירוש של הרב מיימון מסתדר מעולה עם הסיפור הזה. הסיבה שבגינה אנשי העיר לא הכניסו את רבי עקיבא לעירם היא שהסיפור של רבי עקיבא ובר-כוכבא בתקופת המרד מזכיר קצת את תקופת המחתרות בשנים שלפני קום המדינה. גם בתקופת האצ"ל, הלח"י וההגנה אנשים פחדו להסתיר מורדים מחשש שהשלטון המקומי יעניש אותם. כנראה שבמרד בר-כוכבא המצב היה דומה והמתיחות הייתה כה גדולה עד כדי כך שאנשי העיר לא רצו להכניס את רבי עקיבא ותלמידיו, שכנראה היו עימו. הם כנושאי דגל המרד – היו מנודים.

מתוך הסיפור אני רוצה להתמקד דווקא בעניין החמור, שמבטא את החומר. כמו שנר במונחים של חז"ל הוא רמז לאור של תורה ושל חכמה, החמור בחז"ל מסמל את החומר, את הצד הטבעי, את הצד הפשוט של החיים. אפשר להגיד שכוונת רבי עקיבא באומרו 'הכול לטובה' היא שגם בזמן שאף אחד בעם ישראל לא מכיר בכך שבר-כוכבא הוא המשיח, גם בזמן שאנשים לא רוצים לשתף פעולה עם המהלך שלו, כשלדעתו הצעד הנכון עכשיו הוא להלחם ברומאים, מבחינתו זה בסדר, הוא אומר 'הכל לטובה'. הוא הולך לשדה, ומעכשיו הכל לרעתו, כל הציוד החומרי שלו 'הולך', ובסוף רואים שמשהו ניצל פה. במובן הפשוט רבי עקיבא ותלמידיו ניצלו, אך במובן היותר עמוק, הכוונה היא שגם אם עם ישראל לא מבין כרגע שזו הגאולה שלו, וגם אם עכשיו החומריות הזאת הפסידה, ובר-כוכבא נהרג, משהו בכל זאת ניצל, משהו נשאר מהמהלך הזה לדורות. במובן זה לרבי עקיבא יש ראייה לטווח רחוק.

בהמתן של צדיקים
הסיפור השני מספר על רבי פינחס בן יאיר, שלא ברור אם היה חותנו או חתנו של רשב"י, אבל בכל מקרה הוא היה ב'ברנג'ה' של רשב"י ושל רבו רבי עקיבא. 

מאי בהמתן של צדיקים דרבי פינחס בן יאיר הוה קאזיל (היה הולך) לפדיון שבויין פגע ביה בגינאי (שמו של הנהר) נהרא אמר ליה גינאי חלוק לי מימך ואעבור בך אמר ליה (הנהר לרבי פינחס) אתה הולך לעשות רצון קונך ואני הולך לעשות רצון קוני אתה ספק עושה ספק אי אתה עושה אני ודאי עושה אמר ליה אם אי אתה חולק גוזרני עליך שלא יעברו בך מים לעולם חלק ליה הוה ההוא גברא דהוה דארי חיטי לפיסחא (לקח חיטים לפסח) אמר ליה חלוק ליה נמי להאי דבמצוה עסיק חלק ליה הוה ההוא טייעא דלווה בהדייהו (היה עמם סוחר גוי) אמר ליה חלוק ליה נמי להאי דלא לימא (שלא יאמרו) כך עושים לבני לויה חלק ליה אמר רב יוסף כמה נפיש (גדול) גברא ממשה ושתין רבוון (שישים ריבוא) דאילו התם חד זימנא (פעם אחת) והכא תלתא זימנין (שלוש פעמים) ודלמא הכא נמי חדא זימנא אלא כמשה ושתין רבוון אקלע לההוא אושפיזא (אכסנייה) רמו ליה שערי לחמריה (הביאו שעורים לחמורו) לא אכל חבטינהו (ניפו) לא אכל נקרינהו (ניקו) לא אכל אמר להו דלמא לא מעשרן (אולי אינן מעושרות) עשרינהו ואכל אמר ענייה זו הולכת לעשות רצון קונה (לסייע בפדיון שבויים) ואתם מאכילין אותה טבלים..."[footnoteRef:7] [7:     תלמוד בבלי, מסכת חולין, דף ז עמ' א-ב.] 


המהר"ל מסביר בגבורות ה' שהמדרגה של רבי פינחס בן יאיר הייתה היכולת לרומם את המציאות וכביכול להכניע את הטבע, רבי פינחס עושה פה מעין קריעת ים סוף שנייה, הנהר עוצר. המהר"ל מסביר שהנהר לא סתם נקרא 'גינאי', השם גינאי מזכיר גינה, וגינה מסמלת את הכוח הצומח, את הכוח הכי טבעי במציאות, והכוח הזה נעצר ונכנע בפני הכוח הרוחני שמבטא רבי פינחס בן יאיר.
אך למרות ההתגברות הזו של הרוח על החומר, בסופו של דבר כשרבי פינחס מגיע לאכסניה ומנסה להאכיל את החמור, החמור לא אוכל. בנוסף רואים בתחילת הסיפור שלא רק רבי פינחס בן יאיר עובר את הנהר, יהודי נוסף ומלווהו הגוי עברו יחד איתו. רבי פינחס מגלה יכולת לרומם את החומר ולראות בו משהו בעל ערך, בעל משמעות, מטרתה של ההתגברות על המים אינה בשביל לבטל אותם או להקטינם. 

כבוד לחומר בל"ג בעומר
האמירה שיוצאת לנו משני הסיפורים הללו היא, שפעולתם של אותם החכמים הקשורים לל"ג בעומר, רבי עקיבא ורבי פינחס, אינה מבטלת את החומר והטבע אלא נותנת להם משמעות.

הגמרא האחרונה מדברת על ימות המשיח: "אמר עולא ייתי ולא איחמיניה וכן אמר [רבה] ייתי ולא איחמיניה רב יוסף אמר ייתי ואזכי דאיתיב בטולא דכופיתא דחמריה"[footnoteRef:8] [8:      תלמוד בבלי, מסכת סנהדרין, דף צח עמוד ב.] 


עולא ורבה שומעים עד כמה קשים יהיו ימי ביאת המשיח ומעדיפים שהמשיח לא יגיע בימיהם, לעומתם רב יוסף אומר שהוא מוכן אפילו לשבת בצלם של גללי חמורו של משיח ובלבד שיזכה לראותו. צורת ההתייחסות הזו אל החומר, מצביעה על הבנה שיש בחומר גם את צללי הגללים של החמור, זאת אומרת שהטבע מביא עימו המון פסולת, שהחול מושך אותנו למטה, אבל הוא חלק הכרחי במהלך, והוא נצרך על מנת שמהלך הגאולה יצא אל הפועל.
מהסיבה הזו, רבי עקיבא מסוגל להגיד שבר-כוכבא הוא המשיח, למרות שהוא לא רב גדול. רבי עקיבא לא חושב שבר-כוכבא הוא מלך המשיח, אבל הוא מבין שיש בו משיחיות, יש בו צד שמקרב את הגאולה. רבי עקיבא מבין שהחומר, עם כל הקלקולים שהוא טומן בחובו, מהווה שלב קריטי בתהליך הגאולה, ואין באפשרותנו לדלג עליו. גם רב יוסף מבין את זה ולכן גם הוא מוכן לסבול את הקשיים.

השתדלות וביטחון
נעבור לדברי הרב קוק:
בר דרומא (בר-כוכבא) שאמר לא תסעוד ולא תתקוף ובניחותא אמר לא אתה אלקים זנחתנו כו', היינו שיטת הלאומיות שאומרים אם אין אני לי מי לי, ושאין להשתמש בבטחון לענין לאומי. אמנם כשיש דעת [עומק] בקהל הדבר ראוי שהתעוררות הגבורה בכל מסיבותי' הנה דרכי התוצאות הראויות. ולפעמים כשהמצב המוסרי מחייב שרק על ידי הכרזה של אם אין אני לי מי לי יאבד כח הבטחון מכמה לבבות שאינן מגיעות לכלל דעת ד' ודרכיו, הדבר שקול אם כדאי לאבד טובה רוחנית בשביל דבר עממי, ויש פנים לומר שבהתגברותם של ישראל ירבו הקנינים הרוחניים לעשות חיל, עד שאין לחוש כלל לההפסד המועט שמגיע לחסרי דעת. ומכל מקום נראה שלא הי' רוח חכמים נוחה מזה בזמן בית שני.[footnoteRef:9] [9:     הרב קוק, קבצים מכתבי יד קדשו, כרך ב, מחברות קטנות - בויסק א, פסקה טז.] 


בר-כוכבא אומר לקב"ה: לא צריך טובות, אנחנו לא צריכים את עזרתך, העיקר שלא תפריע. התאמנו, אנחנו מכירים את הכוחות שלנו ומאמינים בעצמינו. עזוב, תישאר למעלה. ולא רק שהוא אומר לקב"ה שלא יעזור, הוא אומר לקב"ה לא להפריע, ניסינו אותך ו"זנחתנו", זה לא הלך, ולכן אנחנו חייבים להגיד "אם אין אני לי, מי לי"[footnoteRef:10]. ההבנה הפשוטה היא שאם הקב"ה לא עוזר, אז הביטחון בו רק מפריע, הוא נועד לחלשים. אנשים שאינם מסוגלים להגיד אם אין אני לי מי לי, מדברים על בטחון בה'.  [10:     משנה, מסכת אבות, פרק א משנה יד.] 


הרב אומר שהחלוצים שהקימו את המדינה, חיו בתחושה שאם הם לא יבטחו בעצמם, לא יהיה כלום. הם ראו, שאנשים שבוטחים בה' לא עושים כלום, בכלל לא משתדלים, אלא תמיד פונים אל הקב"ה שיעזור להם. לכן הדרך היחידה היא להגיד "אם אין אני לי מי לי". אנחנו לא מנותקים מהקודש, אבל אנחנו מזהים שאם אתה לא אומר את זה עד הסוף ואתה רוצה להקים מדינה או צבא, הביטחון בה' רק מפריע, זו הכוונה של לא תתקוף. להגיד לקב"ה - אל תעזור זו לא אמירה שאין אלוקים. יש, אבל אנחנו יכולים לבד, ואם נתחיל להאמין יותר מדי, ולבטוח, זה יחליש אותנו. 

ממשיך הרב ואומר, כשעם ישראל נמצא ברמה רוחנית גבוהה, לא צריכה להיות סתירה בין הגבורה לבין הביטחון בה'. הגבול הנכון בין השתדלות וביטחון הוא, שעל גבי ההשתדלות המקסימאלית שעם ישראל עושה במלחמה, תבוא גם כן סייעתא דשמיא, ואם צריך יהיו גם ניסים. אם אתה מגיע למבוי סתום, ועשית את המקסימום, המבוי יפתח, הים יבקע לשניים. והגבול עובר בין המקום שבו אני מוותר לעצמי, לבין המקום שבו באמת איני יכול. הגבול הזה מאוד עדין, מתי באמת אדם יכול להגיד, עשיתי את המקסימום, אני לא יכול יותר. 

כתוב בספר דברים:
"כוחי ועוצם ידי וְאָמַרְתָּ בִּלְבָבֶךָ כֹּחִי וְעֹצֶם יָדִי עָשָׂה לִי אֶת הַחַיִל הַזֶּה: וְזָכַרְתָּ אֶת יְהוָה אֱלֹהֶיךָ כִּי הוּא הַנֹּתֵן לְךָ כֹּחַ לַעֲשׂוֹת חָיִל..."[footnoteRef:11] [11:     דברים ח יז-יח.] 


הר"ן מסביר, שכוחי ועוצם ידי זו לא תוכחה, זו האמירה שצריכה להיאמר, אך היא חייבת להיאמר בד בבד עם הפסוק השני: "ה' אלוקיך הוא הנותן לך כוח לעשות חייל...". אומרים שבמצעדים הצבאיים שפעם היו מקיימים ביום העצמאות, הרב צבי יהודה היה אומר את הפסוק הזה. עלינו לזכור תמיד שכשאנו רואים את העוצמה שלנו, מצד אחד אנחנו מתלהבים, מתרשמים וגאים בעצמינו, ומצד שני תמיד נרגיש את הקב"ה. בשביל להכיל את הניגודיות הזו, עלינו להיות ברמה רוחנית גבוהה.

אם למישהו יש בעיה להשתדל ולבטוח ביחד הוא בבעיה מוסרית. התודעה הפשוטה של חייל צריכה להיות, הכוח שיש לי הוא מהקב"ה ולכן אני עושה את מה שאני מסוגל. מעבר לזה, יש מקרים שהם מעל הטבע, התערבות ישירה של הקב"ה.

בר-כוכבא עומד בפני דילמה שקיימת גם כיום, הוא יודע בוודאות שאם הוא יגיד לחייליו "אם אין אני לי מי לי", הם יאבדו את הביטחון, הם יורידו את הכיפה. הם יהיו כל הזמן במחשבה שאם הם לא יעשו משהו, לא תהייה פה מדינה, והם לא מסוגלים להכיל את התחושה הזו, יחד עם מושגי הביטחון בה' שהם שמעו ב'חיידר'.

כשעם ישראל לא חי במצב האידיאלי, נוצר מצב שבו אם אדם יגיד לעצמו "אם אין אני לי מי לי", הוא לא יוכל להכיל גם את תחושת הביטחון ויאבד את ביטחונו בקב"ה, אנשים מסוגלים לחיות רק את אחת מהאפשרויות, ואז עולה שאלה: מה עדיף? להישאר בגלות עם התורה, או להוריד את הכיפה ולהקים מדינה?

אומר הרב קוק שההכרעה הנכונה היא ההכרעה של רבי עקיבא, ללכת עם בר-כוכבא. הרב אומר שברור לו, שאותם אנשים שיורידו את הכיפה, יחד עם התגברות החומר יחזרו לקניינים הרוחניים ולקדושה. מאיפה הרב כ"כ בטוח שאותם אנשים יחזרו? 
זה מחזיר אותנו להבנה העמוקה של רבי עקיבא וליחס שלו אל החומר.
ברגע שאני מגביר את הצד הלאומי בישראל, הצד החומרי והטבעי, של החול, אפילו שבהתחלה חסרה לו יראת שמיים, חסר ביטחון בה', אצל עם ישראל זה בונה את התשתית של הקניינים הרוחניים, "עד שאין לחוש כלל לההפסד המועט", כדברי הרב. ולא מכיוון שאני עושה חישוב של רווח מול הפסד וזה משתלם בסוף, אלא מכיוון שזהו התהליך האמיתי. 

נכון, יש מכשולים בדרך, אבל עם ישראל אינו חי בעולם שכולו קודש. הוא נמצא בעולם, ועם שני רגליים על הקרקע, ולכן הגאולה היא באמת לא רק הופעת אלוקים בעולם אלא קודם כל שחרור מכל המשעבדים החיצוניים. ובשביל שתופיע הגאולה האמיתית בעולם, הגאולה של הטוב והמוסר, בשביל שהעולם יהיה מקום טוב יותר, שזו היא הגאולה האמיתית, חייבת לבוא קודם כל הגאולה הפשוטה, החיצונית, היציאה של האדם אל החופש.

ובעם ישראל ההבנה העמוקה היא שזה הולך ביחד, שאי אפשר לקבל את הגאולה האמיתית בלי הגאולה הראשונית. ומי שנמצא עמוק בתורת הסוד, יכול להבין את הערך האמיתי של הטבע, ואז ההכרעה שלי לא נובעת רק מתוך ההבנה ש'בסוף יהיה בסדר', אלא מההתבוננות עמוקה וכנה.
נראה לי, שהדור שלנו נמצא במקום מאוד מתקדם מבחינת היכולת הזו, להכיל מורכבות. זה שתלמידי חכמים מסוגלים להכיל את המורכבות הזו בין כותלי בית המדרש זה בסדר, השאלה האמיתית היא, כמה נפשות ישנם כיום שמסוגלות להכיל את המורכבות הזו, של ההשתדלות והביטחון, בכל צדדי החיים.


